„ Þetta er frábær tilfinning en líka alveg gríðarleg sjóveiki , “ segir Brynhildur Ólafsdóttir , ein marglyttanna sex sem syntu boðsund yfir Ermarsund í dag . Þær lögðu af stað frá Englandi snemma í morgun og komu að landi í Frakklandi 15 tímum síðar . Auk Brynhildar syntu þær Sigurlaug María Jónsdóttir , Sigrún Þ. Geirsdóttir , Halldóra Gyða Matthíasdóttir , Birna Bragadóttir og Þórey Vilhjálmsdóttir . Gréta Ingþórsdóttir og Soffía Sigurgeirsdóttir sáu um skipulagningu . Marglytturnar voru á leiðinni aftur til Englands þegar blaðamaður náði tali af þeim á ellefta tímanum í kvöld en Brynhildur útskýrði að sundfólk mætti bara fara rétt í land í Frakklandi og síðan yrði að sigla til baka . Klukkutíminn lengi að líða Boðsundið fór þannig fram að hver þeirra synti í klukkustund í einu í röð sem ákveðin er fyrir fram . Röðinni má ekkert breyta , þótt einhver finni fyrir slappleika eða sjóveiki . „ Þessi klukkutími er mjög lengi að líða , “ segir Brynhildur og hlær . Hún segir að aðstæður þegar lagt var af stað í morgun hafi verið ágætar . Síðan um miðbik sundsins hafi sjórinn orðið rennisléttur . „ Það versnaði síðan svakalega og það var bókstaflega haugasjór síðasta spölinn . Við urðum allar sjóveikar og fjórar voru ælandi . “ Með æluna bókstaflega í kokinu Brynhildur segir að það þurfi að ná stjórn á hausnum áður en lagt er af stað með æluna bókstaflega í kokinu . „ Maður er kannski sjóveikur að synda . Í svona ofboðslegum öldum gleypir maður mikinn sjó og veltist til . Það þurfti bara að setja undir sig hausinn og koma sér áfram , “ segir Brynhildur og heldur áfram : „ Þetta er svo skrítið . Þetta er svo mikil bilun , alveg virkilega andstyggilegt á meðan á því stendur en samt svo gaman . “ Tilgangur sundsins er að vekja athygli á plastmengun og áhrifum hennar á lífríki sjávar , en sundkonurnar safna áheitum fyrir umhverfisverndunarsamtökin Bláa herinn . Brynhildur bendir á að söfnunin haldi áfram næstu daga en getur ekki svarað til um næstu landvinninga hópsins . „ Það er búið að tala um að þessi hópur þurfi að halda áfram og gera eitthvað frekar , en ekkert hefur verið ákveðið . Við náðum að drekka svona hálfan sopa af kampavíni þegar við náðum landi og erum búnar á því . “ Brynhildur segir marglytturnar ótrúlega þakklátar fyrir góðar kveðjur sem þeim hafi borist undanfarna daga . „ Ég hef oft heyrt íþróttamenn segja þetta en aldrei lent í því sjálf en skil núna hvað þetta skiptir miklu máli . Þetta stappar í mann stálinu og það er engin leið að hætta eða gefast upp þegar maður fær svona stuðning . “